เตือน 132 คนไทยร่วมงานศาสนาที่มาเลย์ รีบพบหมอหลังมีผู้ติดเชื้อโควิด-19
สถานเอกอัครราชทูต ณ กรุงกัวลาลัมเปอร์ ประกาศเตือน 132 คนไทย ที่ร่วมงานชุมนุมผู้เผยแพร่ศาสนาในมาเลเซีย รีบไปพบหมอและกักตัวในที่พัก หลังพบคนติดโควิด-19 ในงานนี้เพจเฟซบุ๊กสถานเอกอัครราชทูต ณ กรุงกัวลาลัมเปอร์ เผยแพร่ประกาศ เรื่อง สถานการณ์การแพร่ระบาดของโรคติดเชื้อไวรัสโคโรนา 2019 หรือโควิด -19 (COVID-19) ฉบับที่ 2/2563 โดยระบุว่า จากกรณีที่มีการชุมนุมของผู้เผยแพร่ศาสนา (งาน Jhor Qudamak &amp; Ulamak Malaysia 2020) ณ กรุงกัวลาลัมเปอร์ ประเทศมาเลเซีย ระหว่างวันที่ 27 กุมภาพันธ์ - 2 มีนาคม 2563 โดยมีผู้เข้าร่วมกว่า 10,000 คน และต่อมาได้มีการตรวจพบผู้ติดเชื้อโควิด-19 หลังจากเข้าร่วมงานดังกล่าว ซึ่งปรากฎว่า มีคนไทยเข้าร่วมกิจกรรมดังกล่าว จำนวน 132 คน ส่วนใหญ่เดินทางมาจากประเทศไทย สถานเอกอัครราชทูตฯ จึงขอให้คนไทยทั้ง 132 คน ข้างต้น ที่อาจจะพำนักอยู่ในมาเลเซีย รวมทั้งผู้ใกล้ชิด ไปพบแพทย์ทันทีที่โรงพยาบาลที่อยู่ใกล้เคียงที่สุด เพื่อตรวจหาเชื้อโรคโควิด-19 โดยขอให้แจ้งโรงพยาบาลทราบถึงกิจกรรมที่ได้ทำและประวัติการพบปะผู้คนอย่างละเอียด เพื่อแพทย์จะได้วินิจฉัยได้อย่างถูกต้อง รวมทั้งแจ้งประวัติกิจกรรมที่ได้ทำและการพบปะผู้คนหลังจากการเข้าร่วมชุมนุมฯ ต่อกระทรวงสาธารณสุขมาเลเซีย หรือสำนักงานสาธารณสุขประจำพื้นที่ เพื่อดำเนินการติดตามบุคคลผู้ใกล้ชิด ระหว่างนี้ ขอให้งดการออกไปในที่สาธารณะ และกักตัวอยู่ในที่พักจนกว่าจะทราบผลการตรวจสอบเชื้อโรคโควิด-19 และขอให้ดำเนินการตามที่เจ้าหน้าที่สาธารณสุขประจำพื้นที่แนะนำ ในกรณีที่อาจต้องมีการกักตัว 14 วัน ณ ที่พัก หรือศูนย์ทางการแพทย์ของมาเลเชีย และกรณีฉุกเฉิน สามารถติดต่อสถานเอกอัครราชทูตไทยฯ ได้ที่หมายเลขโทรศัพท์ 017 700 4822